Imtella' Lulju 11, 2020 - Aġġornata 11 Ta' Lulju, 2020 3:08pm Il-Pulizija qed titlob l-għajnuna tal-pubbliku biex tistabilixxi eżatt x'ġara f'każ li nvolva raġel, aktarx barrani, li għall-ħabta tat-8:30 a.m. instab mixħut mal-art bi ġrieħi serji fi Triq l-Imdina f'Ħaż-Żebbuġ. Il-Pulizija qalet li f'dan l-istadju qed titratta l-każ bħala hit and run, fejn allegatament ir-raġel intlaqat minn vettura li baqgħet serja. L-identità tal-vittma għadha mhix magħrufa. Il-Pulizija qalet li meta waslu fuq il-post ir-raġel kien qiegħed jingħata l-għajnuna minn xi persuni li nzertaw fl-inħawi. Fuq il-post issejħet ambulanza li ħaditu l-isptar Mater Dei fejn ġie ċertifikat li qed isofri minn ġrieħi ta' natura serja. Dwar il-każ għaddejja inkjesta mmexxija mill-Maġistrat Caroline Farrugia Frendo. Min għandu xi tagħrif li jista' jgħin fl-investigazzjonijiet hu mħeġġeġ jgħaddih lill-Pulizija, anke b'mod kunfidenzjali, fuq in-numru 119 jew 21224001.